
Δελτίο Τύπου – Δωρεά απινιδωτή στο Μάζι
Νέος απινιδωτής στο Μάζι από τον Σύλλογο «Αλυσίδα της Ζωής StopHeartAttack»

Ο Δήμος Αλιάρτου – Θεσπιέων ενισχύει την ασφάλεια των κατοίκων και των επισκεπτών του, καθώς ένας καινούργιος αυτόματος εξωτερικός απινιδωτής (AED) τοποθετείται σε εξωτερικό κεντρικό σημείο στην περιοχή του Μαζίου της Δημοτικής Κοινότητας Αλιάρτου. Ο απινιδωτής είναι δωρεά του Συλλόγου «Αλυσίδα της Ζωής StopHeartAttack».
Η δωρεά
Η δωρεά έγινε αποδεκτή με την υπ’ αριθ. 167/2026 απόφαση της Δημοτικής Επιτροπής και η σχετική σύμβαση υπογράφηκε στις 29 Σεπτεμβρίου 2026 από τον Δήμαρχο Αλιάρτου – Θεσπιέων κ. Γεώργιο Αραπίτσα και την εκπρόσωπο του Συλλόγου κ. Βασιλική Βαρσάμου.
Πρόκειται για συσκευή CU Medical SP1, η οποία:
· λειτουργεί ως αυτόματος / ημιαυτόματος απινιδωτής, με οδηγίες που καθοδηγούν βήμα-βήμα όποιον τη χρησιμοποιήσει
· διαθέτει λειτουργία για παιδιά, ώστε να μπορεί να χρησιμοποιηθεί και σε μικρότερες ηλικίες
· φέρει σήμανση CE και συνοδεύεται από εγχειρίδιο χρήσης στα ελληνικά
· καλύπτεται από εγγύηση καλής λειτουργίας 7 ετών
Το σημείο του απινιδωτή θα είναι ευδιάκριτα σημαδεμένο, ώστε να εντοπίζεται εύκολα σε περίπτωση ανάγκης. Η συσκευή περιέρχεται στην κυριότητα του Δήμου, ο οποίος αναλαμβάνει και τη συντήρησή της.
[bookmark: _GoBack]Σε περίπτωση αιφνίδιας καρδιακής ανακοπής, κάθε λεπτό μετράει. Η άμεση χρήση απινιδωτή από όποιον βρίσκεται κοντά, σε συνδυασμό με κλήση στο 166 ή στο 112 και καρδιοπνευμονική αναζωογόνηση, μπορεί να σώσει μια ζωή μέχρι να φτάσει το ΕΚΑΒ.
Ευχαριστίες
Ο Δήμαρχος Αλιάρτου – Θεσπιέων κ. Γεώργιος Αραπίτσας δήλωσε:
«Ευχαριστούμε θερμά τον Σύλλογο “Αλυσίδα της Ζωής StopHeartAttack” και την κ. Βασιλική Βαρσάμου για αυτή την πολύτιμη δωρεά. Ένας απινιδωτής σε κεντρικό σημείο του Μαζίου δίνει στους συμπολίτες μας ένα εργαλείο που μπορεί να σώσει ζωές. Συνεχίζουμε να εργαζόμαστε ώστε όλο και περισσότερες κοινότητες του Δήμου μας να διαθέτουν τέτοια μέσα.»
Ο Δήμος καλεί τους κατοίκους να ενημερωθούν για το σημείο τοποθέτησης του απινιδωτή και να παρακολουθήσουν, όπου δίνεται η ευκαιρία, σεμινάρια πρώτων βοηθειών και ΚΑΡΠΑ.

